Suomen miesten jalkapallomaajoukkue Huuhkajat päättää ensi viikolla alkusarjansa Kansojen Liigassa. Suomi kohtaa Ateenassa Kreikan torstaina 15. marraskuuta kello 21.45. Sen jälkeen Huuhkajat matkaa Budapestiin, missä vastassa on sunnuntaina 18. marraskuuta Unkari kello 21.45 alkaen.

Suomi on voittanut kaikki neljä otteluaan, eikä ole päästänyt maaliakaan. Viro voitettiin kahdesti 1-0, Unkari taipui 0-1 ja Kreikka 0-2.

Suomi varmistaisi lohkovoiton jo Ateenan ottelussa maalin tappiollakin. Lohkovoiton myötä Suomi pelaisi keväällä 2020 Kansojen Liigan lopputurnauksessa, jossa voittaja saa paikan 2020 EM-kisoihin.

EM-kisapaikkaan on kaksi mahdollisuutta. Ensi vuonna pelataan EM-karsinnat, joiden lohkot arvotaan joulukuun alussa.

Suomen päävalmentajan Markku Kanervan pelaajavalinnat Ateenan ja Budapestin otteluihin eivät sisällä yllätyksiä. Jo aiemmin oli tiedossa, ettei kokaiinikärynsä takia kahden vuoden pelikiellon kärsinyt Roman Eremenko vielä tee paluuta maajoukkueeseen.

Joel Pohjanpalo on yhä sivussa loukkaantumisen takia. Myös Jukka Raitala jää pois, koska ei ole pelikunnossa.

Huuhkajat Kreikka- ja Unkari-otteluihin: : Lukas Hradecky Bayer 04 Leverkusen Jesse Joronen FC København Anssi Jaakkola Reading FC Joona Toivio BK Häcken Markus Halsti Esbjerg FC Paulus Arajuuri Brøndby IF Sauli Väisänen FC Crotone Jere Uronen KRC Genk Albin Granlund Örebro SK Juha Pirinen HJK Janne Saksela Sparta Rotterdam Glen Kamara Dundee FC Tim Sparv FC Midtjylland Rasmus Schüller Minnesota United Thomas Lam PEC Zwolle Robert Taylor Tromsø IL Simon Skrabb IFK Norrköping Robin Lod Sporting Gijon Pyry Soiri Admira Wacker Jasse Tuominen FK Bate Borisov Teemu Pukki Norwich City FC Petteri Forsell MKS Miedz Legnica Fredrik Jensen FC Augsburg Eero Markkanen Dalkurd FF